9 Ka go re’alo, Jehofa ga se a ka a bolaya marabele ao le semeetseng. Go e na le moo, o ile a nea batho nako ya gore ba ipuše. Se se be se tla dira gore go be molaleng gore Sathane o bolela maaka le gore Jehofa o tseba seo se tlago go hola batho. Re tla ithuta ka mo go oketšegilego ka taba ye go Kgaolo 11. Eupša o nagana’ng ka phetho ya Adama le Efa? Na go be go nepagetše gore ba dumele Sathane gomme ba se kwe Modimo? Selo se sengwe le se sengwe seo Adama le Efa ba bego ba na le sona ba be ba se neilwe ke Jehofa. O be a ba neile bophelo bjo bo phethagetšego, legae le lebotse le mošomo wo ba bego ba o thabela. Eupša Sathane o be a se a ka a ba direla selo se sebotse. Ge e ba o be o le moo, nkabe o ile wa dira’ng?